

ที่ มท ๐๘๑๐.6/ว กรมส่งเสริมการปกครองท้องถิ่น
 ถนนนครราชสีมา เขตดุสิต กทม. ๑๐๓๐๐

 พฤษภาคม ๒๕๖๓

เรื่อง แนวทางการเสนอโครงการขององค์กรปกครองส่วนท้องถิ่นภายใต้กรอบนโยบายการฟื้นฟูเศรษฐกิจ และสังคมของประเทศ

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ๑. แนวทางการจัดทำโครงการขององค์กรปกครองส่วนท้องถิ่นฯ จำนวน ๑ ชุด

๒. สรุปบัญชีข้อเสนอโครงการ จำนวน ๑ ฉบับ

๓. แบบตรวจสอบเอกสารโครงการ/กิจกรรมฯ จำนวน ๑ ฉบับ

๔. บันทึกการตรวจสอบรายละเอียดด้านเทคนิคและประมาณการราคาฯ จำนวน ๑ ฉบับ

๕. แบบเสนอโครงการย่อยภายใต้ข้อเสนอโครงการฯ จำนวน ๑ ชุด

ด้วยสำนักงานสภาพัฒนาการเศรษฐกิจและสังคมแห่งชาติ (สศช.) ในฐานะฝ่ายเลขานุการ ของคณะกรรมการกลั่นกรองการใช้จ่ายเงินกู้ตามพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา ๒๐๑๙ พ.ศ. 2563 ได้จัดประชุมชี้แจงแนวทางการเสนอโครงการภายใต้กรอบนโยบายการฟื้นฟูเศรษฐกิจและสังคมของประเทศ (แผนงาน/โครงการ กลุ่มที่ 3 ตามบัญชีท้ายพระราชกำหนด) เพื่อให้หน่วยงานของรัฐสามารถจัดทำและเสนอโครงการให้เป็นไปตามวัตถุประสงค์ของกฎหมายโดยสภาพัฒนาการเศรษฐกิจและสังคมแห่งชาติ ผ่านระบบการประชุมวีดีทัศน์ (Video Conference) ให้แก่หน่วยงานส่วนกลาง และส่วนภูมิภาค เมื่อวันอังคารที่ 26 พฤษภาคม 2563 เวลา 10.00 น. ณ ห้องประชุมราชสีห์ อาคารศาลาว่าการกระทรวงมหาดไทยซึ่งกระทรวงมหาดไทยได้มีหนังสือ ด่วนที่สุด ที่ มท ๐๒๑๒.๑/ว ๓๐๑๘ ลงวันที่ ๒๖ พฤษภาคม ๒๕๖๓ เรื่อง แนวทางการเสนอโครงการภายใต้กรอบนโยบายการฟื้นฟูเศรษฐกิจและสังคมของประเทศ แจ้งเวียนทุกจังหวัด

กรมส่งเสริมการปกครองท้องถิ่นพิจารณาแล้ว เพื่อสนับสนุนให้องค์กรปกครองส่วนท้องถิ่น มีส่วนสำคัญในการฟื้นฟูเศรษฐกิจท้องถิ่นและชุมชน ด้วยการส่งเสริมและกระตุ้นการบริโภคภาคครัวเรือน และเอกชน และสร้างความมั่นคงทางเศรษฐกิจ ยกระดับโครงสร้างพื้นฐาน และสนับสนุนกระบวนการผลิต เป็นไปด้วยความเรียบร้อย บรรลุตามวัตถุประสงค์ ตามกรอบนโยบายดังกล่าวข้างต้น จึงขอให้จังหวัดพิจารณาดำเนินการตามแนวทาง ดังนี้

๑. จังหวัดแจ้งแนวทางการจัดทำโครงการ/กิจกรรมเพื่อขอรับงบประมาณให้องค์กรปกครองส่วนท้องถิ่นทราบ

๒. องค์กรปกครองส่วนท้องถิ่นที่มีความประสงค์ขอรับการสนับสนุนงบประมาณให้ดำเนินการจัดทำรายละเอียดแบบเสนอโครงการย่อยภายใต้ข้อเสนอโครงการภายใต้แผนงานหรือโครงการบัญชีแนบตามบัญชีแนบท้ายพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. ๒๕๖๓ (แบบฟอร์ม ๒ ข้อเสนอระดับโครงการย่อยกลุ่มที่ ๓) พร้อมแนบเอกสารประกอบคำขอโครงการ แล้วจัดส่งไปยังจังหวัดเพื่อพิจารณา

/๓. จังหวัดรวบรวม…

- ๒ -

๓. จังหวัดรวบรวมสรุปบัญชีข้อเสนอโครงการ และข้อเสนอโครงการเบื้องต้น (Project Brief) เสนอคณะกรรมการบริหารงานจังหวัดแบบบูรณาการ (ก.บ.จ.) ตามกำหนดการประชุมของแต่ละจังหวัด พิจารณากลั่นกรองโครงการ และจัดลำดับความสำคัญ แล้วส่งสรุปบัญชีข้อเสนอโครงการ และข้อเสนอโครงการเบื้องต้น (Project Brief) ให้สำนักงานสภาพัฒนาการเศรษฐกิจและสังคมแห่งชาติ ภายในวันที่ ๕ มิถุนายน ๒๕๖๓ พร้อมทั้งจัดส่งสำเนาสรุปบัญชีข้อเสนอโครงการให้สำนักพัฒนาและส่งเสริมการบริหารราชการจังหวัด กระทรวงมหาดไทยด้วย

๔. จังหวัดตรวจสอบความถูกต้องครบถ้วนสมบูรณ์ของเอกสารโครงการที่ผ่านการพิจารณากลั่นกรองโครงการของคณะกรรมการบริหารงานจังหวัดแบบบูรณาการ (ก.บ.จ.) พร้อมจัดทำสรุปงบหน้า ในภาพรวมของจังหวัด โดยจัดพิมพ์รายละเอียดโครงการ ปริมาณงาน จุดพิกัดสถานที่ดำเนินการก่อสร้างโครงการ และข้อมูลอื่นตามตัวอย่างที่กำหนด และรวบรวมเอกสารโครงการดังกล่าวส่งกรมส่งเสริมการปกครองท้องถิ่น ประกอบด้วย

๔.๑ สรุปงบหน้าภาพรวมของจังหวัด ตามที่องค์กรปกครองส่วนท้องถิ่นเสนอขอรับ การสนับสนุนงบประมาณ

๔.๒ จัดเรียงเอกสารโครงการที่เสนอขอรับการสนับสนุนงบประมาณตามลำดับ ดังนี้

(๑) แบบตรวจสอบเอกสารโครงการ/กิจกรรมเพื่อขอรับงบประมาณจากพระราชกำหนด ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบ จากการระบาดของโรคติดเชื้อไวรัสโคโรนา ๒๐๑๙ พ.ศ. ๒๕๖๓

(๒) บันทึกการตรวจสอบรายละเอียดด้านเทคนิคและประมาณการราคาโครงการ โดยผู้มีความรู้ความสามารถด้านวิศวกรรม (ผู้มีใบอนุญาตเป็นผู้ประกอบวิชาชีพวิศวกรรม) เป็นผู้ลงนามตรวจสอบโครงการแล้ว

(๓) รายละเอียดแบบเสนอโครงการย่อยภายใต้ข้อเสนอโครงการภายใต้แผนงานหรือโครงการบัญชีแนบตามบัญชีแนบท้ายพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. ๒๕๖๓ (แบบฟอร์ม ๒ ข้อเสนอระดับโครงการย่อยกลุ่มที่ ๓)

(๔) ประมาณการราคาโครงการ พร้อมบัญชีแสดงปริมาณวัสดุ ปริมาณแรงงาน และราคาต่อหน่วยของวัสดุและแรงงาน (ฺB.O.Q.) กรณีที่มีการจัดซื้อครุภัณฑ์ประกอบโครงการ จะต้องเป็นราคาตามราคามาตรฐานของทางราชการ และหากเป็นรายการที่ไม่มีราคามาตรฐานของทางราชการกำหนดไว้ให้มีใบเสนอราคาจากสถานประกอบการอย่างน้อย ๓ แห่ง

(๕) แบบแปลนของโครงการ โดยมีรายละเอียดประกอบแบบแปลนครบถ้วนสามารถตรวจสอบได้

(๖) สำเนาบันทึกการส่งมอบภารกิจให้แก่องค์กรปกครองส่วนท้องถิ่นตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. ๒๕๔๒ (กรณีที่เป็นการถ่ายโอน)

(๗) ผังบริเวณสถานที่ดำเนินโครงการ

(๘) ภาพถ่ายสถานที่ดำเนินโครงการ

(๙) สำเนาแผนพัฒนาจังหวัด (ถ้ามี)

(๑๐) สำเนาแผนพัฒนาท้องถิ่นที่ระบุโครงการที่ขอรับการสนับสนุนงบประมาณ

(1๑) เอกสารอื่น ๆ ที่เกี่ยวข้องตามแต่กรณี เช่น หนังสือแสดงเอกสารสิทธิ์หรือหนังสือที่ได้รับอนุมัติหรืออนุญาตให้ใช้พื้นที่ดำเนินการ

/๔.๓ ให้จังหวัด…

- ๓ -

๔.๓ ให้จังหวัดรวบรวมเอกสารโครงการขององค์การบริหารส่วนจังหวัด เทศบาลนคร เทศบาลเมือง เทศบาลตำบล และองค์การบริหารส่วนตำบล ส่งถึงกรมส่งเสริมการปกครองท้องถิ่นภายในวันที่ ๑๐ มิถุนายน ๒๕๖๓ เพื่อจัดส่งให้กระทรวงมหาดไทย โดยให้มีเอกสารที่จัดส่ง ดังนี้

(๑) จัดส่งเป็นเอกสารตัวจริงทั้งหมด จำนวน 2 ชุด

(๒) จัดส่งเอกสารสรุปงบหน้า ตามข้อ ๔ (๔.๑) เป็นไฟล์ Excel จำนวน ๑ ไฟล์ ส่งทางไปรษณีย์อิเล็กทรอนิกส์ covid0810.6@gmail.com โดยระบุหัวข้อเรื่อง “งบกระตุ้นเศรษฐกิจปี ๖๓ จังหวัด .....(ระบุ).....”

(๓) สแกนเอกสารโครงการ ตามข้อ ๔ (๔.๒) เป็นไฟล์ PDF (๑ โครงการ ต่อ ๑ ไฟล์) บันทึกลงในแผ่นบันทึกข้อมูล (CD หรือ DVD)

สำหรับเมืองพัทยา ให้รวบรวมส่งสำนักนโยบายและแผน กระทรวงมหาดไทยโดยตรง

อนึ่ง โครงการขององค์กรปกครองส่วนท้องถิ่นที่ขอรับการสนับสนุนงบประมาณต้องบรรจุในแผนพัฒนาท้องถิ่นขององค์กรปกครองส่วนท้องถิ่น หากไม่มีให้เพิ่มเติมแผนพัฒนาท้องถิ่น โดยถือปฏิบัติตามข้อ ๒๒/๒ ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. ๒๕๔๘ และที่แก้ไขเพิ่มเติม ซึ่งบัญญัติว่า “ในกรณีการเพิ่มเติมหรือเปลี่ยนแปลงแผนพัฒนาท้องถิ่น ที่เกี่ยวกับโครงการพระราชดำริ งานพระราชพิธี รัฐพิธี นโยบายรัฐบาล และนโยบายกระทรวงมหาดไทย ให้เป็นอำนาจของผู้บริหารท้องถิ่น สำหรับองค์การบริหารส่วนตำบล ให้ส่งร่างแผนพัฒนาท้องถิ่นที่เพิ่มเติม หรือเปลี่ยนแปลง ให้สภาองค์การบริหารส่วนตำบลพิจารณาตามมาตรา 46 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 ด้วย และเมื่อแผนพัฒนาท้องถิ่นที่เพิ่มเติมหรือเปลี่ยนแปลง ได้รับความเห็นชอบแล้ว ให้ปิดประกาศให้ประชาชนทราบโดยเปิดเผยไม่น้อยกว่าสามสิบวันนับแต่วันที่ได้รับความเห็นชอบการเพิ่มเติมหรือเปลี่ยนแปลงแผนพัฒนาท้องถิ่นดังกล่าว”

จึงเรียนมาเพื่อโปรดพิจารณา

 ขอแสดงความนับถือ

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาเศรษฐกิจ สังคม และคุณภาพชีวิต

โทร. ๐-๒๒๔๑-๙๐๐๐ ต่อ ๔๑04 โทรสาร ๐-๒๒๔๑-๖๙๓0

ผู้ประสานงาน นางสาวเบญจวรรณ ไวยวุฒินันท์ โทร. ๐๖๕-๓๔๙๔๙๙๙